Source: https://zbabis.blogspot.com/2017/03/SYmmoriaANELeiton-OAfaimaxisED-Anergoi-se-timi-efkairias-Kai-mia-erotisi-tou-KKE-gia-ta-varea-anthygieina-epagelmata.html
Timestamp: 2017-11-18 02:47:04+00:00
Document Index: 4523407

Matched Legal Cases: ['ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ']

Μποτίλια Στον Άνεμο: ΣΥμμορίαΑΝΕΛέητων - ΟΑφαίμαξηςΕΔ: Άνεργοι σε τιμή ευκαιρίας − Και μια ερώτηση του ΚΚΕ στη Κομισιόν για τα Βαρέα και Ανθυγιεινά Επαγγέλματα
Το σχέδιο που στην πράξη οδηγεί σε κατάργηση του επιδόματος ανεργίας, μετατρέποντάς το σε άμεση χρηματική ενίσχυση προς τις επιχειρήσεις, βάζει μπροστά η κυβέρνηση, καθώς, σύμφωνα με πληροφορίες, ο ΟΑΕΔ αναμένεται τη Δευτέρα να ανακοινώσει επίσημα το σχετικό πρόγραμμα.
Θυμίζουμε ότι τα κονδύλια για το επίδομα ανεργίας του ΟΑΕΔ προκύπτουν από τις εισφορές των ίδιων των εργαζομένων.
Ερώτηση για την ανάγκη προστασίας των εργαζομένων στα Βαρέα και Ανθυγιεινά Επαγγέλματα κατέθεσε στην Κομισιόν η Ευρωκοινοβουλευτική Ομάδα του ΚΚΕ. Στην Ερώτηση, ο ευρωβουλευτής του Κόμματος Σωτήρης Ζαριανόπουλος σημειώνει ανάμεσα σε άλλα:
«Ο νόμος για τα Βαρέα και Ανθυγιεινά Επαγγέλματα (ΒΑΕ) διασφαλίζει μειωμένο ωράριο σε σχέση με τα άλλα επαγγέλματα, μικρότερο χρόνο παραμονής στην εργασία με χαμηλότερα όρια ηλικίας συνταξιοδότησης, επίδομα των ΒΑΕ ή ανθυγιεινής εργασίας κ.ά., ως ελάχιστα μέτρα προστασίας των εργαζομένων που απασχολούνται σε βαριές και ανθυγιεινές εργασίες.
Η διαχρονική επιχείρηση κατάργησης των ΒΑΕ από τις προηγούμενες κυβερνήσεις ΠΑΣΟΚ - ΝΔ τώρα επισπεύδεται από την κυβέρνηση ΣΥΡΙΖΑ - ΑΝΕΛ, η οποία διατυπώνει σε όλα τα επίσημα κείμενά της ότι το παραπάνω πλαίσιο προστασίας των ΒΑΕ από 1/1/2018 θα εναρμονιστεί με "ευρωπαϊκό νομικό πλαίσιο".
Ερωτάται η Επιτροπή: Πώς τοποθετείται με βάση το "ευρωπαϊκό νομικό πλαίσιο" για τη συγκεκριμένη κατηγορία των εργαζομένων, στο δικαίωμα και ανάγκη τους όχι μόνο να μην καταργηθεί, αλλά αντίθετα να διευρυνθεί ο θεσμός των Βαρέων και Ανθυγιεινών;»
Μιλώντας τότε για το πρόγραμμα, η Ράνια Αντωνοπούλου είχε πει:
«Κάνουμε μία ακόμη βελτίωση στο ταμείο ανεργίας (...) Αυτό σημαίνει ότι ο άνεργος έχει την επιλογή είτε να παίρνει το επίδομα ανεργίας, είτε να το χρησιμοποιήσει σαν μία επιταγή που θα επιτρέψει στον ιδιωτικό τομέα να τον προσλάβει. Με αυτόν τον τρόπο υποστηρίζουμε τις πολύ μικρές επιχειρήσεις διότι αυτό το δικαίωμα δίνεται μόνο σε επιχειρήσεις που έχουν μέγεθος από 1 μέχρι 10 εργαζόμενους, όπως επίσης και σε αυτοαπασχολούμενους που μπορούν να προσλάβουν έστω και 1 εργαζόμενο.
Σύμφωνα με τα μέχρι τώρα στοιχεία του προγράμματος, που αφορά σε 10.000 ανέργους,
το επίδομα της ανεργίας μπορεί να μετατραπεί σε «επιδότηση της εργασίας» και να δοθεί στις επιχειρήσεις που θα τους προσλάβουν.
Δηλαδή, τα 360 ευρώ του μηνιαίου επιδόματος των ανέργων, θα χρηματοδοτήσουν τις θέσεις εργασίας τους.
Οι εργοδότες θα κληθούν να καταβάλουν τη διαφορά που απομένει, μέχρι οι μηνιαίες αποδοχές να φτάσουν (στην καλύτερη περίπτωση) στο ύψος του κατώτερου μισθού, που είναι σήμερα στα 586 ευρώ μεικτά για εργαζόμενους άνω των 25 ετών και 511 για τους κάτω των 25.
Με το συγκεκριμένο πρόγραμμα ανοίγει ακόμα μία πόρτα άμεσης χρηματοδότησης των επιχειρήσεων, με την απειλή μάλιστα να αποτελέσει άλλοθι για την οριστική εξαφάνιση ακόμα και αυτού του γλίσχρου επιδόματος ανεργίας των 360 ευρώ, το οποίο έτσι και αλλιώς δίνεται μόνο στο 10% των ανέργων.
Είναι χαρακτηριστικό ότι το 2010, με την ανεργία στο 14,2% (4ο τρίμηνο) δόθηκαν 2,690 εκατ. σε επιδόματα ανεργίας, όταν το 2016, με το ποσοστό ανεργίας στο 23,6% (4ο τρίμηνο) δόθηκαν για τον ίδιο σκοπό μόλις 1,522 εκατ. ευρώ.
Επιπλέον, το 2012, τα κονδύλια για τους ανέργους ανέρχονταν στο 62,8% των εσόδων του ΟΑΕΔ, όταν πέρυσι το κονδύλι αυτό περιορίστηκε στο 35,8% των εσόδων του.
Είναι και αυτό ένα στοιχείο που δείχνει τη σταδιακή μεταφορά κονδυλίων από την επιδότηση των ανέργων στη χρηματική ενίσχυση των εργοδοτών, στο πλαίσιο των λεγόμενων «ενεργητικών πολιτικών για την απασχόληση», με απώτερο στόχο να μηδενιστούν τα κονδύλια για τα επιδόματα και όλοι οι πόροι του ΟΑΕΔ να κατευθύνονται πλέον (έμμεσα ή άμεσα) στους εργοδότες.
Όσο για τον ισχυρισμό της κυβέρνησης ότι το συγκεκριμένο πρόγραμμα απευθύνεται στις μικρομεσαίες επιχειρήσεις, με προσωπικό από έναν έως δέκα εργαζόμενους, αυτές έτσι και αλλιώς δυσκολεύονται να επιβιώσουν από την παρατεταμένη κρίση, την όξυνση του ανταγωνισμού και την κυβερνητική πολιτική, που ισχυροποιεί ακόμα περισσότερο τις θέσεις των μονοπωλιακών ομίλων.
Αρα, είναι δύσκολο να κάνουν και προσλήψεις, αφήνοντας ανοιχτό το δρόμο να «αναπροσανατολιστεί» το πρόγραμμα στις μεγαλύτερες επιχειρήσεις.
Το επιχείρημα, επίσης, ότι ο άνεργος διατηρεί το δικαίωμα να επιλέξει αν θα συμμετάσχει στο πρόγραμμα, είναι τουλάχιστον προκλητικό, αφού, σύμφωνα με το ισχύον νομοθετικό πλαίσιο, ο ΟΑΕΔ θεωρεί άνεργο εκείνον που
«μετά τη λύση ή τη λήξη της εργασιακής σχέσης αναζητεί εργασία, αποδέχεται να απασχοληθεί σε εργασία που του προσφέρεται από τις αρμόδιες υπηρεσίες του ΟΑΕΔ στον ευρύτερο επαγγελματικό του κλάδο ή δέχεται να παρακολουθήσει προγράμματα επαγγελματικής εκπαίδευσης ή μετεκπαίδευσης και γενικά επωφελείται από κάθε δυνατότητα για απασχόληση (Ν. 1545/1985)».
Διαφορετικά χάνει αυτήν την ιδιότητα.
Πρόσφατα, μάλιστα, ο ΟΑΕΔ παρουσίασε
το «ποινολόγιο» που σκοπεύει να ενεργοποιήσει για όσους δεν αποδέχονται δουλειά που τους προτείνει ο Οργανισμός,
που σημαίνει ότι αυξάνονται οι πιέσεις και οι εκβιασμοί στους ανέργους να παραδώσουν το επίδομά τους βορά στην εργοδοσία, αλλιώς το χάνουν.
Έτσι, παρά τους ισχυρισμούς περί «ελεύθερης επιλογής» του ανέργου, υπάρχει ήδη διαμορφωμένη η βάση που μπορεί να στερήσει την ιδιότητα του ανέργου και τις όποιες παροχές αυτή συνεπάγεται, από αυτόν που δεν αποδέχεται να απασχοληθεί σε εργασία που του προσφέρεται ή να παρακολουθήσει πρόγραμμα επαγγελματικής κατάρτισης.
ΡΙΖΟΣΠΑΣΤΗΣ, 18/3/2017
Ετικέτες Ε.Ε., Εργαζόμενοι, Εργασιακά, Κεφάλαιο, ΚΚΕ, ΟΑΕΔ, ΣΕΒ, ΣΥΡΙΖΑΝΕΛ κουλουπού Αναρτήθηκε από Φτερο στο Πελαγο στις 5:23 μ.μ.